Prečo som na svete rád/rada (1994 – 2014)
			        
Celoslovenský protidrogový výtvarný projekt 
- kľúčový projekt Ministerstva kultúry SR k prevencii drogových závislostí
jubilejný 20. ročník 

Hlavný organizátor projektu:
Národné osvetové centrum 
v spolupráci s
KANCELÁRIOU NÁRODNEJ RADY SLOVENSKEJ REPUBLIKY
a OBČIANSKYM ZDRUŽENÍM PREČO SOM NA SVETE RÁD/RADA
Nad projektom v jeho histórii prevzali záštitu:
Sergei Ordzhonikidze, generálny riaditeľ Úradovne OSN v Ženeve (2005), Rudolf Schuster, prezident Slovenskej republiky (2000), Pavol Paška, predseda Národnej rady SR (2010, 2013), Mária Kadlečíková, podpredsedníčka vlády SR pre európsku integráciu (2002), Ján Kubiš, minister zahraničných vecí (2008), František Ružička, veľvyslanec SR v Poľsku (2006). 
Keďže projekt dlhodobo patrí medzi kľúčové projekty Ministerstva kultúry SR, zamerané na redukciu požiadavky mládeže po drogách, každoročne nad ním preberá záštitu minister kultúry: Rudolf Chmel (2003, 2004, 2005), František Tóth (2006), Daniel Krajcer (2011) a Marek Maďarič (2007, 2008, 2009, 2010, 2012, 2013).
História projektu
História projektu sa začala v Bratislave v roku 1994, keď vznikla prvá myšlienka realizovať projekt takéhoto zamerania. V roku 2014 uskutočňujeme jeho jubilejný dvadsiaty ročník.
Viac ako 21 635 autorov, slovenských a zahraničných chlapcov a dievčat vo veku od 14 do 18 rokov, v histórii projektu v národných kolách súťaže vyjadrilo prostredníctvom výtvarnej výpovede svoj postoj k drogám a k závislosti. Do súťaže sa aktívne zapojili aj mladí ľudia z Fínska, Talianska, Uzbekistanu, Tadžikistanu, Nórska, Poľska a Malty. Výber prác vo forme putovnej výstavy reprezentoval myšlienku projektu vo vyše 588 reprízach výstavy na Slovensku, v Maďarsku (Győr), Bulharsku (Sofia), v Rakúsku (Viedeň, OSN), vo Fínsku (Helsinki), v USA (New York, OSN), v Austrálii (Canberra, Sydney, Adelaide, Tasmánia), v Nórsku (Oslo, Trondheim, Molde), Francúzsku (Rada Európy, Štrasburg), Poľsku (Varšava, Ciechanów, Poswin), vo Veľkej Británii (Londýn), vo Švajčiarsku (Ženeva, OSN), v Uzbekistane (Taškent, Buchara, Samarkand a Navoi), v Taliansku (Rím) a na Malte.
K dozaista najvýznamnejším úspechom patrí, že sme náš pôvodný slovenský projekt štyrikrát prezentovali v zahraničí na najvyššej úrovni: na pôde Organizácie Spojených národov vo Viedni a New Yorku (1998), v Ženeve (2005, k projektu bol vydaný oficiálny plagát OSN), ako aj na pôde Rady Európy v Štrasburgu (2007) pri príležitosti predsedníctva Slovenskej republiky. Výstavu osobne poctil svojou prítomnosťou p. Terry Davis, generálny tajomník Rady Európy. 
Dôležitým partnerom slovenskej časti projektu bude už po jedenásty rok Národná rada Slovenskej republiky, na pôde ktorej sa koná vyhlásenie výsledkov a slávnostná vernisáž výstavy za účasti ocenených autorov a ďalších významných hostí. 
Týmto jubilejným ročníkom završujeme dvadsaťročnú históriu existencie projektu. Zapíšete sa aj vy do jeho histórie?

PROPOZÍCIE
dvadsiateho ročníka výtvarného projektu 
s protidrogovým zameraním
PREČO SOM NA SVETE RÁD/RADA 2014

FORMA SÚŤAŽE
verejná súťaž podľa § 847 a nasl. zákona č. 40/1964 Zb. (Občiansky zákonník) v znení neskorších predpisov 

Projekt  sa realizuje v dvoch rovinách: 
· celoštátna tematická výtvarná súťaž,
· celoštátna putovná výstava vybraných prác, ktorá iniciuje sprievodné podujatia

CIELE  SÚŤAŽE 

•	zdôrazniť prioritný význam primárnej prevencie drogových závislostí so zameraním na legálne drogy (alkohol, tabak, lieky...) a ilegálne drogy; 
•	posilňovať hodnotový systém mládeže na princípe rovesníckeho pôsobenia;
•	pôsobiť na vytváranie aktívneho protidrogového postoja;
•	celoštátnou putovnou výstavou iniciovať iné tematické protidrogové edukačné aktivity

TÉMA VÝTVARNÝCH PRÁC
PREČO SOM NA SVETE RÁD/RADA

TERMÍN A MIESTO VYHLÁSENIA VÝSLEDKOV SÚŤAŽE
18. júna 2014 (pri príležitosti Medzinárodného dňa proti zneužívaniu drog a nezákonnému obchodovaniu s nimi, OSN – 26. jún 2014), Bratislava, výstavné priestory Národnej rady SR – Galéria na západnej terase Bratislavského hradu)

SÚŤAŽNÉ PODMIENKY PLATNÉ PRE SLOVENSKÚ REPUBLIKU

1. Súťažiť môžu so svojimi výtvarnými prácami dievčatá a chlapci žijúci na území Slovenskej republiky vo veku od 14 do 18 rokov.
2. Organizátori vyhlasujú tieto súťažné kategórie:
– kategória základných škôl;
- kategória stredných škôl;
- kategória škôl umeleckého zamerania; 
- kategória detských domovov a diagnostických centier; 
- kategória špeciálnych škôl;
– kategória výtvarných krúžkov a klubov pôsobiacich pri kultúrno-osvetových zariadeniach. 
3. Kritériom hodnotenia je ideová a umelecká kvalita výtvarných prác. Hodnotenie výtvarných prác uskutoční odborná porota hlasovaním všetkých jej ôsmich členov. 
Vyhlasovatelia súťaže, na základe výsledkov hodnotenia výtvarných prác odbornou porotou, udelia autorom prestížne mimoriadne ocenenia a ceny v jednotlivých súťažných kategóriách. 
4. Súťažiť môžu iba plošné práce do rozmeru A2.
5. Výtvarné práce zaslané do súťaže sa nesmú prezentovať ani prihlásiť do inej súťaže a nesmú sa používať na iné účely ani v rámci iných komerčných a nekomerčných aktivít, a to až do termínu oficiálneho zverejnenia výsledkov súťaže.
6. Súťaž je neanonymná, každý účastník môže zaslať maximálne 2 výtvarné diela, organizácia (škola, detský domov a podobne) maximálne 10 súťažných prác vybratých na základe vlastného výberu.
7. Organizátori súťaže prihlásené výtvarné práce autorom nevracajú. Môžu ich použiť na prezentáciu a propagáciu projektu Prečo som na svete rád/rada na Slovensku i v zahraničí.
8. Odborná porota udelí v každej súťažnej kategórii 1. miesto, 2. miesto a 3. miesto. Organizátori súťaže udelia autorom, ktorí sa umiestnili na 1., 2. a 3. mieste v jednotlivých kategóriách, vecné ceny.
Odborná porota má právo, v prípade, ak práce nedosahujú požadovanú úroveň, niektoré z miest v konkrétnej kategórii neudeliť, prípadne v jednej kategórii udeliť niekoľko prvých, druhých alebo tretích miest. 
Odborná porota je oprávnená navrhnúť udelenie prestížnych mimoriadnych ocenení za výtvarné diela osobitného zreteľa.
9. Prihlásením do súťaže udeľuje autor Národnému osvetovému centru bezodplatne nevýhradnú licenciu podľa § 40 a nasl. zákona č. 618/2003 Z. z. o autorskom práve a právach súvisiacich s autorským právom (autorský zákon) v znení neskorších predpisov na všetky druhy použitia výtvarného diela, a to bez časového, vecného a teritoriálneho obmedzenia.
10. Zverejnenie výsledkov súťaže sa uskutoční na vernisáži výstavy v Národnej rade SR a prostredníctvom médií. Víťazi jednotlivých kategórií a ďalší ocenení autori budú písomne pozvaní na vernisáž, ktorá sa bude konať 18. júna 2014 a na ktorej im bude odovzdaná cena a udelené ocenenia (diplom a vecná cena).
11. Výtvarné práce treba vo vlastnom záujme označiť takto:
na obálke: Prečo som na svete rád/rada
meno a priezvisko, vek, e-mailový kontakt, názov školy, resp. inštitúcie, ktorá viedla autora k tvorbe, telefón a adresa, meno pedagóga, ktorý autora viedol k tvorbe, adresa bydliska a telefón, názov práce, výtvarná technika, súťažná kategória
12. Uzávierka súťaže je 9. mája 2014. Dátum poštovej pečiatky na obálke odoslaného diela rozhoduje o dodržaní termínu a následnom zaradení do súťaže.
Zasadnutie odbornej poroty, ktorá bude výtvarné práce hodnotiť, sa uskutoční 15. mája 2014 v Národnom osvetovom centre.

12. Označené práce treba poslať na adresu:
      PhDr. Ingrid Hupková, PhD.
      Národné osvetové centrum 
      Námestie SNP 12
      812 34 Bratislava 1

POZNÁMKY K TVORBE
	Do súťaže nebudú zaradené práce s rasovými predsudkami, rasistickými motívmi alebo inými podobnými indíciami (hákový kríž a podobne).
Práce je vhodné stavať napríklad na konfrontácii života s drogou a triezveho, zdravého životného štýlu. Odporúčame zamerať pozornosť aj na problematiku legálnych drog (alkohol, tabak, lieky) a aj moderných, nelátkových závislostí (patologické hráčstvo, nakupovanie, poruchy príjmu potravy, tzv. komunikačné závislosti - chat, internet, mobil a podobne). 
Pri voľbe námetu vám radi pomôžu koordinátori prevencie drogových závislostí v školách a pracovníci prevencie v regionálnych osvetových a kultúrnych zariadeniach.

AKÁ JE MOTIVÁCIA NA TVORBU, PREČO SA NA SÚŤAŽI ZÚČASTNIŤ?
· osobná účasť víťazov na odovzdávaní cien v Národnej rade SR a prevzatie prestížnych ocenení - diplom a vecná cena; 
· možnosť prezentácie práce na výstave v Národnej rade SR a následne na putovnej výstave, ktorá sa predstaví najmenej v 20 reprízach v mnohých mestách Slovenska; 
· využitie výtvarného námetu práce pri výrobe sprievodných propagačných materiálov k projektu 

Kontakt:
PhDr. Ingrid Hupková, PhD.
odborná pracovníčka, manažérka kultúry v oblasti sociálnej prevencie
Národné osvetové centrum, Nám. SNP 12, 812 34 Bratislava 1 
tel.: 421 2 204 71 226, e-mail: hupkova@nocka.sk